**Comunicat de presă – Artiști internaționali și parteneri de marcă**

Miercuri, 3 iulie, în Piaţa George Enescu din Capitală, începe cea de-a II-a ediţie a festivalului internaţional ARCUB Live Open Air – Jazz, Blues & More. Timp de cinci zile, în centrul oraşului va răsuna muzica selectă a unora dintre cei mai cunoscuţi şi îndrăgiţi artişti ai genului.

Invitată să cânte în deschiderea festivalului, trupa Sebastian Spanache Trio va urca pe scenă (miercuri 3 iulie) de la ora 19.00. Sánta, Pieloiu şi Spanache, cei trei tineri talentaţi din componenţa grupului, vor aduce în faţa publicului piese incitante, reunite pe albumul Humanized, lansat la începutul acestui an (Nao Dancar; Argentina; A Waltz; On Such Short Notice; Seven IS Your Friend; New I; Red).

În cea de-a doua parte a serii, pe scena de la ARCUB Live Open Air – Jazz, Blues & More se va afla un invitat special. Este vorba despre celebrul muzician britanic, Robert Mitchell, care, alături de band-ul său, Panacea, şi de binecunoscutul instrumentist Corey Mwamba, va intona live, pentru publicul bucureştean, piese precum: Lullaby No1; Essence; A Map of the Sky; Lucid Dreamt; The Stargazer;The Memoir Casts A Spell; Pure; Flawless.

În aproape 20 de ani de carieră muzicală, compozitorul, pianistul şi profesorul Robert Mitchell a susţinut numeroase concerte pe scene renumite din întreaga lume, a înregistrat 7 albume şi a fost distins cu importante premii muzicale. Creaţiile sale sunt apreciate pentru acurateţea melodică şi promovarea constantă a tradiţiei şi măiestriei interpretative în jazz.

Concertul Robert Mitchell’s Panacea, prezentat în cadrul ARCUB Live Open Air – Jazz, Blues & More este realizat în parteneriat cu British Council, care anul acesta aniversează 75 de ani de activitate în România. De-a lungul timpului, British Council şi-a consolidat imaginea unei puternice instituţii de cultură şi educaţie, fiind un partener constant în numeroase proiecte realizate de ARCUB.

O prezenţă inedită pe scena festivalului ARCUB Live Open Air – Jazz, Blues & More este cea a celebrului trompetist şi compozitor polonez, Tomasz Stańko, care va concerta joi, 4 iulie, de la ora 20.00. Apreciat drept unul dintre cei mai originali muzicieni de jazz din lume, Stańko a înregistrat aproximativ 40 de albume, a susţinut concerte pe zeci de scene internaţionale şi a semnat coloana sonoră a numeroase producţii de teatru şi film. Tomasz Stańko este şi primul muzician distins cu Premiul European pentru Jazz (2003).

Concertul reputatului muzician pe scena festivalului ARCUB Live Open Air – Jazz, Blues & More a fost posibil şi datorită sprijinului acordat de Institutului Polonez. De peste 10 ani această instituţie culturală desfăşoară la Bucureşti o activitate bogată şi apreciată de public.

Vă aşteptăm să ne bucurăm împreună de concertele unor artişti de renume la ARCUB Live Open Air – Jazz, Blues & More.

Comunicat de presă – Recital TOMASZ STAŃKO în premieră la ARCUB Live Open Air

În deschiderea celei de-a doua seri a festivalului ARCUB Live Open Air – Jazz, Blues & More, de la ora 19.00, Petrică Andrei Trio va interpreta câteva piese de pe albumul Dedicated Waltz (Power of Blues, Jocul lui Petrică, Only for Gold Fingers, October Day etc.).

Compozitorul şi pianistul Petrică Andrei s-a lansat acum 20 de ani, la Festivalul de Jazz de la Sibiu. De-a lungul timpului, a avut şansa de a cânta cu celebrul acordeonist Richard Galliano, cu Aura Urziceanu, Anca Parghel sau Roby Lacatos. La ARCUB Live Open Air – Jazz, Blues & More, artistul se prezintă publicului bucureştean într-o formulă armonioasă şi prolifică, alături de Adrian Flautistu (bas) şi Laurențiu Zmau (baterie), cu care se află deja la cel de-al treilea album. Stilul compoziţiilor semnate de Petrică Andrei se evidenţiază prin originalitate şi diversitate. Repertoriul ales este extrem de ofertant şi variază, cu eleganţă interpretativă, de la romantism şi acorduri lirice, la note dinamice şi erupţii sonore tumultoase. De asemenea, interpretarea membrilor grupului îmbină, prin improvizaţii vii, echilibrul clasic cu exploziile de ritm, de tip swing, şi cu efectele groove.

De la ora 20.00, în Piaţa George Enescu, bucureştenii au şansa de se întâlni cu o adevărată legendă a jazz-ului european: Tomasz Stańko. În premieră în România, celebrul trompetist şi compozitor polonez va susţine un recital de excepţie, împreună cu membrii trupei sale, New York Quartet: David Virelles (pian), Ben Street (contrabas) şi Gerald Cleaver (percuţie).

Muzician de geniu, cu aproximativ 40 de albume înregistrate şi autor a numeroase coloane sonore pentru teatru şi film, Tomasz Stańko este apreciat drept unul dintre artiştii care excelează în originalitate. Sunetul inconfundabil al trompetei sale, tonul distinct şi creativitatea interpretativă l-au apropiat de publicul de jazz din întreaga lume.

Pe scena festivalului ARCUB Live Open Air – Jazz, Blues & More, Tomasz Stańko New York Quartet va prezenta piese de pe cel mai recent album, “Wisława”, respectiv compoziţii inspirate de creaţiile poetei poloneze Wisława Szymborska (premiul Nobel pentru Literatură - 1996).

Acest moment special este realizat în parteneriat cu Institutul Polonez din Bucureşti.

Vă aşteptăm alături de noi la o sărbătoare a jazz-ului internaţional, până duminică, 7 iulie.